Source: http://scripta.kotus.fi/visk/sisallys.php?p=1278
Timestamp: 2020-06-03 00:10:39+00:00
Document Index: 14568596

Matched Legal Cases: ['§ 1278', '§ 1278', '§ 1311', '§ 1059', 'kko ', 'kko ', 'kko ', 'kko ', 'kko ']

VISK - § 1278 Uusi ja vanha johtaja tulevat, Arin ja Teron suosio laski
SISÄLLYS > ILMIÖT > Kongruenssi > Subjektin ja predikaatin kongruenssi > Lukukongruenssi > Kolmannen persoonan lukukongruenssi > Rinnasteiset subjektit, luettelot ja kongruenssi > § 1278 Uusi ja vanha johtaja tulevat, Arin ja Teron suosio laski
Kun lauseen subjektina on sellaisten yhdyssanojen rinnastus, joiden yhteinen edusosa on yksiköllinen, predikaattiverbi on monikollinen korostettaessa puheena olevien ilmiöiden erillisyyttä tai eriaikaisuutta (a). Sama pätee myös rakenteisiin, joissa substantiivin adjektiivimääritteet ovat rinnasteisia (b). (Edusosan luvusta » § 1311 – 1312.)
Lento- ja rautatieliikenne eivät ole viikkokausiin toimineet normaalisti. (L) | Lisäksi teräs- ja kupariteollisuus tekivät rahaa ennustettua enemmän. (L) | 70- ja 80-luku jakoivat kansan kahtia. (L) | Sekä käräjä- että hovioikeus katsoivat venekauppojen toteuttavan törkeän petoksen tunnusmerkit. (l)
Uusi ja vanha toimitusjohtaja vaihtavat tehtäviä liukuvasti. (L) | Lämmin ja kylmä sää ovat vuorotelleet. (R) | Giscard tarttui tähän kohtaan ja totesi olevansa eri mieltä, jonka jälkeen entinen ja nykyinen presidentti kävivät aiheesta vilkkaan keskustelun. (l) | Troikkaan kuuluvat EU:n edellinen, nykyinen ja tuleva puheenjohtajamaa eli tätä nykyä Saksa, Ranska ja Espanja. (l)
Predikaattiverbin yksikkömuotoisuus korostaa puolestaan subjektissa mainittujen tarkoitteiden yhteenkuuluvuutta tai puheena olevan toiminnan yhteisyyttä (c). Kun subjektina olevan lausekkeen edussana on merkitykseltään abstrakti, predikaattiverbi on niin ikään yksiköllinen (d).
Näyttämö- ja valaistustekniikka on Ekku Peltomäen hallussa. (L) | Pääministeri Ji[t]zhak Rabinin hautajaisiin osallistui Yhdysvaltain entinen ja nykyinen johto. (l)
Koiviston, Kivistön ja Kajanojan suosio on laskenut yhden prosenttiyksikön aiemmasta radiouutisten mielipidemittauksesta. (L) | Sekä virallinen että epävirallinen kielenhuolto on avointa vallankäyttöä. (a)
Kun appositiorakenteen ensimmäisenä jäsenenä on jokin ryhmäsana, verbin numerus vaihtelee: muoto on joko appositiorakenteen jälkiosan mukaisesti monikollinen tai ryhmäsanan mukaisesti yksiköllinen (» § 1059):
Monikko: Tuusulan moottorikerhon parivaljakko Mikko Nykänen ja Samuli Aro ajoivat Hyvinkäällä järjestetyn neljän tunnin maratoncrossin selvään voittoon. (l) | Pöytä on katettu. Suurlähettiläspari Judit ja György Krausz ovat valmiit ottamaan vieraansa vastaan. (L) | Espanjan kovatasoinen kaksikko Jose Pales/Barbara Lippens eivät tunteneet armoa suomalaisia kohtaan – –. (L)
Yksikkö: Filippiinien entinen presidenttipari Ferdinand ja Imelda Marcos odottaa Havaijin Oahu-saarella päivää, jolloin he voisivat taas astua vallan kahvaan. (L) | – – tänä vuonna nelikko TI, MR, AM, JT suunnisti Kalvolassa Suomen mestariksi. (L) | GVLK:n kaksikko Kim Tiilikainen/Janne Ojala pisti kampoihin urheasti. (L)